Årsmelding Bønes IL 2013

# Virksomhetens art og sted

Bønes Idrettslag er tilknyttet Norges Idrettsforbund. Laget består av flere undergrupper;

Håndball, Fotball, Idrettsskole, Aerobic og Hovedlaget. Laget har til formål å skape identitet og tilhørighet til Bønes som område gjennom idrettslige og sosiale aktiviteter. Laget eier et

klubbhus i Fjellsdalen.

# Hovedstyre

Hovedstyret har hatt følgende sammensetning i 2013:

Leder: Christian Kanzler (Idrettsskolen)

Økonomiansvarlig: Arild Fismen (Håndballgruppen)

Styremedlemmer: Rune Øen (Fotballgruppen)

Sarah Eikill (Fotballgruppen)

Christine Ullestad (Håndballgruppen)

Hovedstyret har i 2013 blitt satt sammen av fem representanter fra særlagene. To fra Fotball, to fra Håndball og en representant fra Idrettsskolen. Idrettsskolen har i år hatt ledervervet.

Det ble avholdt 12 hovedstyremøter i 2013.

# Informasjon/marked

Idrettslaget bruker i stor utstrekning epost, samt nettsidene og Facebook, ved utsendelse av informasjon til medlemmene.

# Anlegg

Kunstgressbanen i Fjellsdalen og grusbanene ved Bønes Skole og på Bønestoppen har fullt

belegg i fotballsesongen. Kunstgressbanen er nedslitt og må rustes opp. Styret arbeider for å få lagt kunstgress på grusbanen ved Bønes skole, samt utskiftning av kunstgresset i Fjellsdalen.

Ny flerbrukshall ved Bønes skole er nå ferdigstilt, men oppstart av trening er ennå ikke effektuert. Treningstider i begge haller er fordelt ihht. utfall av fordelingsmøte med Idrettsrådet.

**VIKTIGE SAKER**

**Nyansettelser**

*Melchior Husebø* ble i høsten 2013 ansatt på åremål som trenerkoordinator håndball. Melchior er i tillegg ansvarlig for den praktiske gjennomføringen av Telenor Xtra.

*Claus Lundekvam* ble i høsten 2013 ansatt på åremål som sportslig ansvarlig Bønes IL. Claus vil i tillegg fortsette som hovedtrener for seniorherrelaget i fotball.

**Basistilskudd**

Bergen Kommune har vedtatt å videreføre tilskuddet til Bønes IL for 2014. Idrettslaget forplikter seg til videre satsning på forbyggende arbeid ifht. frafall i idretten, rent og godt idrettsmiljø, nærmiljø aktivitet og inkludering. Dette har ført til flere og forbedrete aktivitetstilbud til barn og unge på Bønes. I 2013 ble det bl.a. arrangert aktivitetsdag på tvers av særgruppene, åpen hall på skolens planleggingsdager, håndballskoler, fotballskole, idrettsleir, m.m. Idrettslaget har revidert og forlenget avtalen med Kristian Schult som deltidsansatt aktivitetskoordinator.

**Telenor Xtra**

Høsten 2013 startet Bønes IL, i samarbeid med Telenor og Norges Fotballforbund opp en egen idrettsfritidsordning etter skolen. Tilbudet gis primært til elever i 5. - 7. klasse og gis 3 dager pr. uke i skoleukene. Dette er et tilbud med kvalifisert leksehjelp, et fullverdig måltid og et helhetlig, allsidig aktivitetstilbud med trening etter skoletid til elever ved barneskolene på og rundt Bønes.

**Ambulerende Vaktmester - Bøneshallen**

Denne ordningen trådde i kraft 01.10.2012 og innebar at klubbene selv var ansvarlig for vakthold/tilsyn i hallen etter kl. 15.30. Ordningen ble innført for 10 kommunale haller. Bønes IL var deltaker i en arbeidskomite bestående av representanter fra 2 klubber, Hordaland idrettskrets og Idrettsservice. Den nye avtalen ble fremforhandlet ila. våren 2013 ble denne godkjent og implementert. Det er nå faste kveldsvakter fra Idrettsservice på ukedagene og ambulerende lørdag og søndag.

**Bønesbanen**

Hovedstyret har ila 2013 vært i dialog og i flere møter med Bergen Kommune vedr. Bønesbanen. Bønes idrettslag har allerede indikert ovenfor kommunen at vi ønsker leie evt. å bygsle G.nr 20 B.nr. 1725, grusbanen ved Bønes skole, Bønesbanen. Det er innhentet tilbud på kunstgress, overslag på kostnader ifbm. grunnarbeider for en oppgradering av banen.

**Bruk av klubbhuset**

I tråd med forutsetningen gitt for tildeling av Basistilskudd og planene for klubbutvikling har det vært en omdisponering i bruken av klubbhuset. Interne aktiviteter for gjennomføring av alt fra ulike sosiale arrangementer til trenerutvikling. Noe som gir mere konsistens i tilbudet til medlemmene.

Fjellsdalen skole leier deler av klubbhuset på dagtid. Klubbhuset blir i tillegg leid ut til avvikling av ulike private arrangementer på kveldstid og i helger. For private arrangement er det utarbeidet og implementert reviderte betingelser ifht. utleie.

Rune Øen er utnevnt til klubbhusansvarlig.

**MX Sport i Fyllingsdalen**

Avtalen med MX Sport har fungert uten problemer. Tilgjengeligheten av utstyr har vært tilfredsstillende. BIL har nå god oversikt over uttak og kostnadene forbundet med materiell. Payback-ordning har fungert ihht. avtale. Det har vært arrangert handledager 2 ganger ila 2013. Videre er de fleste av klubbens trenere nå utstyrt med bekleding. Det legges ikke opp til større innkjøp fra MX Sport ila 2014.

**Medlemsregister / kontingentinndrivelse**

Det har vært jobbet unødig mye for å få inndrevet kontingenter. Det er viktig at lagledere innhenter personalia fra alle de aktive fra sitt ansvarsområde. Manglede innbetaling og registering er ikke bare et økonomisk tap for idrettslaget, men den aktive er ikke forsikret og kan ikke delta på arrangementer i regi av idretten.

**ØKONOMI**

Resultat før skatt per 31.12.13 ble minus kr. 279.686.- mot minus kr. 127.092.- per 31.12.12.

Pr 31.12.2013 hadde Bønes IL totalt 981 medlemmer. 449 jenter/kvinner og 532 gutter/menn. Det er imidlertid registrert 1217 aktive, hvilket innebærer at 236 personer bedriver mer enn en idrett.

Hovedinntektskildene i idrettslaget er medlemskontingent, sponsorinntekter, loddsalg, kalendersalg, bingo samt offentlige tilskudd.

Hovedstyret har leid inn regnskapsfører, ADB Regnskapsservice, som fører regnskap for he1e idrettslaget. Hovedstyrets regnskap er for 2013 ligger som vedlegg.

# Fortsatt drift

Styret mener at forutsetningen om fortsatt drift av idrettslaget er til stede ved avleggelsen av

årsregnskapet.

# Arbeidsmiljøet

Sykefraværet i idrettslaget har vært lavt i 2013. Det har ikke forekommet alvorlige arbeidsuhell eller ulykker i løpet av året.

Styret mener arbeidsmiljøet i idrettslaget er tilfredsstillende.

**ANSATTE OG LIKESTILLING**

Det er p.t. tre ansatte i deltidsstillinger i Bønes IL. Hovedstyret har bestått av to kvinner og tre menn.

Bergen, den 13. mars 2014

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

Christian Kanzler Sarah Jane Eikill Rune Øen

Styreleder Styremedlem Styremedlem

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

Christine O. Ullestad Arild Fismen

Styremedlem Styremedlem